CELEX: 52020PC0198
Language: sk
Date: 2020-05-08
Title: Návrh ROZHODNUTIE RADY, ktorým sa v dôsledku krízy spôsobenej pandémiou ochorenia COVID-19 menia smernice (EÚ) 2017/2455 a (EÚ) 2019/1995, pokiaľ ide o dátumy transpozície a uplatňovania

EURÓPSKA KOMISIA
            V Bruseli8. 5. 2020
            COM(2020) 198 final
            2020/0082(CNS)
            Návrh
            ROZHODNUTIE RADY,
            ktorým sa v dôsledku krízy spôsobenej pandémiou ochorenia COVID-19 menia smernice (EÚ) 2017/2455 a (EÚ) 2019/1995, pokiaľ ide o dátumy transpozície a uplatňovania
            
               
         
         
            
               DÔVODOVÁ SPRÁVA
            
            
               1.KONTEXT NÁVRHU
            
            
               •Dôvody a ciele návrhu
            
            
               Rada 5. decembra 2017 prijala smernicu (EÚ) 2017/2455
                  1
                (ďalej len „smernica o DPH v elektronickom obchode“), ktorou sa mení smernica 2006/112/ES
                  2
                (ďalej len „smernica o DPH“) a smernica 2009/132/ES
                  3
               , pokiaľ ide o určité povinnosti týkajúce sa dane z pridanej hodnoty pri poskytovaní služieb a predaji tovaru na diaľku.
            
            
               Rada 21. novembra 2019 prijala smernicu (EÚ) 2019/1995
                  4
                (ďalej len „druhá smernica o DPH v elektronickom obchode“), ktorou sa mení smernica o DPH, pokiaľ ide o ustanovenia týkajúce sa predaja tovaru na diaľku a určitých domácich dodaní tovaru.
            
            
               Dátum začatia uplatňovania veľkej časti tohto komplexného balíka právnych predpisov o modernizácii DPH pre cezhraničný elektronický obchod medzi podnikom a koncovým zákazníkom (B2C) (ďalej len „balík opatrení v oblasti DPH pre elektronický obchod“) bol stanovený na 1. januára 2021, aby členské štáty mali dostatok času na prispôsobenie svojich právnych predpisov a informačných systémov.
            
            
               Komisia 14. februára 2020 predstavila súčasný stav pripravenosti členských štátov, pričom väčšina členských štátov potvrdila, že dané pravidlá k stanovenému dátumu bude schopná uplatňovať. Dva členské štáty vyjadrili obavy a požiadali o odklad začiatku uplatňovania o jeden rok alebo dlhšie. Členským štátom, ktoré sa stretávajú s ťažkosťami, Komisia ponúkla pomoc prekonať tieto prekážky a bola presvedčená, že členské štáty budú k 1. januáru 2021 pripravené.
            
            
               V dôsledku neočakávanej krízy spôsobenej pandémiou ochorenia COVID-19 a jej veľkého vplyvu však členské štáty museli presunúť priority a prerozdeliť zdroje, ktoré boli vyčlenené na vykonávanie balíka opatrení v oblasti DPH pre elektronický obchod, na boj proti tejto pandémii. Ani ďalšie členské štáty tak už nemôžu zaručiť dokončenie prípravných prác na uplatňovanie nových pravidiel k 1. januáru 2021 vrátane včasnej transpozície uvedených smerníc do vnútroštátneho práva. Existuje vážna hrozba, že informačný systém na vnútroštátnej úrovni, ktorý je potrebný na vykonávanie pravidiel stanovených v smerniciach o DPH v elektronickom obchode, bude oneskorený, čo ohrozuje pripravenosť niekoľkých členských štátov uplatňovať nové pravidlá od 1. januára 2021. Podobné obavy vyjadrili aj kľúčové hospodárske subjekty, predovšetkým prevádzkovatelia poštových a kuriérskych služieb, ktorí naliehali na Komisiu, aby odložila dátum začatia uplatňovania balíka opatrení v oblasti DPH pre elektronický obchod o šesť mesiacov z dôvodu krízy spôsobenej ochorením COVID-19.
            
            
               Komisia 24. apríla 2020 usporiadala stretnutie s členskými štátmi s cieľom posúdiť ich pripravenosť uplatňovať nové pravidlá od 1. januára 2021. Väčšina členských štátov opäť potvrdila, že je pripravená začať ich uplatňovať načas, ale zdôraznila, že ustanovenia o fungovaní balíka opatrení v oblasti DPH pre elektronický obchod sú založené na zásade, že všetky členské štáty by mali byť schopné uplatňovať ich správne, a preto by podporili odklad najviac o šesť mesiacov.
            
            
               Vzhľadom na uvedené skutočnosti je cieľom tohto návrhu odložiť dátum začatia uplatňovania zmien uvedených v smernici Rady (EÚ) 2017/2455 a smernici Rady (EÚ) 2019/1995, ktorý je stanovený na 1. januára 2021, o šesť mesiacov. Nový dátum začatia uplatňovania je teda 1. júl 2021. Navrhuje sa odklad o šesť mesiacov, pretože zdržanie by malo byť čo najkratšie, aby sa minimalizovali ďalšie rozpočtové straty pre členské štáty.
            
            
               •Súlad s existujúcimi ustanoveniami v tejto oblasti politiky
            
            
               Všeobecným cieľom tohto návrhu je hladké fungovanie vnútorného trhu, konkurencieschopnosť podnikov EÚ a potreba zabezpečiť účinné zdaňovanie digitálneho hospodárstva. Balík opatrení v oblasti DPH pre elektronický obchod je v súlade s budúcim uplatňovaním zásady krajiny určenia pre DPH vytýčenej v nedávnom akčnom pláne v oblasti DPH, ktorý podporila Rada
                  5
               .
            
            
               Popri akčnom pláne v oblasti DPH bol balík opatrení v oblasti DPH pre elektronický obchod identifikovaný ako kľúčová iniciatíva aj v stratégii digitálneho jednotného trhu
                  6
               , v stratégii jednotného trhu
                  7
                a v akčnom pláne pre elektronickú verejnú správu
                  8
               .
            
            
               2.PRÁVNY ZÁKLAD, SUBSIDIARITA A PROPORCIONALITA
            
            
               •Právny základ
            
            
               
                  Návrh vychádza z článku 113 Zmluvy o fungovaní Európskej únie (ZFEÚ). V uvedenom článku sa stanovuje, že Rada jednomyseľne v súlade s mimoriadnym legislatívnym postupom a po porade s Európskym parlamentom a Európskym hospodárskym a sociálnym výborom prijme ustanovenia na zosúladenie pravidiel členských štátov v oblasti nepriameho zdaňovania.
               
            
            
               •Subsidiarita (v prípade inej ako výlučnej právomoci)
            
            
               Týmto návrhom sa odkladá termín 1. januára 2021, keď sa mali začať uplatňovať smernice o DPH v elektronickom obchode, ktoré Rada prijala v decembri 2017 a novembri 2019 a ktoré musia všetky členské štáty transponovať do vnútroštátnych právnych predpisov do 31. decembra 2020. Tento návrh sa predkladá v dôsledku krízy spôsobenej pandémiou ochorenia COVID-19 a v reakcii na ňu, ktorá stavia členské štáty pred problémy na vnútroštátnej úrovni pri riešení aktuálnej núdzovej situácie, čo niektorým z nich spôsobuje ťažkosti so zabezpečením včasného vykonania požadovaných zmien vo svojich domácich informačných systémoch. Ustanovenia o fungovaní balíka opatrení v oblasti DPH pre elektronický obchod sú založené na zásade, že všetky členské štáty by mali byť schopné uplatňovať ich správne.
            
            
               Keďže DPH je daňou harmonizovanou na úrovni EÚ, členské štáty samotné nemôžu stanoviť rozličné pravidlá. Akákoľvek iniciatíva na zmenu pravidiel DPH v elektronickom obchode, vrátane zmeny dátumu začatia uplatňovania, si preto vyžaduje návrh Komisie na zmenu smernice o DPH a nedá sa dosiahnuť jednostrannými opatreniami na vnútroštátnej úrovni.
            
         
         
            
               
                  Návrh je preto v súlade so zásadou subsidiarity.
               
            
            
               •Proporcionalita
            
            
               
                  Návrh je v súlade so zásadou proporcionality, čiže nepresahuje to, čo je nevyhnutné na dosiahnutie cieľov zmlúv, a najmä hladkého fungovania jednotného trhu. Rovnako ako pri skúške subsidiarity nie je možné, aby členské štáty riešili dané otázky bez návrhu na zmenu dátumov začatia uplatňovania smerníc o DPH v elektronickom obchode.
               
            
            
               •Výber nástroja
            
            
               
                  Týmto návrhom sa mení smernica Rady (EÚ) 2017/2455 a smernica Rady (EÚ) 2019/1995. Na tento účel bolo zvolené rozhodnutie Rady, pretože jediná zmena, ktorá sa vykoná, spočíva v odklade dátumov transpozície a uplatňovania.
               
            
            
               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
            
               •Konzultácie so zainteresovanými stranami
            
            
               
                  Viaceré členské štáty, ako aj prevádzkovatelia poštových a kuriérskych služieb oslovili Komisiu a zdôraznili, že je veľmi nepravdepodobné, aby dokázali zabezpečiť pripravenosť a prevádzkyschopnosť svojich informačných systémov pre potreby uplatňovania a vykonávania balíka opatrení v oblasti DPH pre elektronický obchod do 1. januára 2021 z dôvodu krízy spôsobenej pandémiou ochorenia COVID-19.
               
            
            
               Komisia 24. apríla 2020 usporiadala stretnutie s členskými štátmi s cieľom posúdiť ich pripravenosť uplatňovať nové pravidlá od 1. januára 2021. Väčšina členských štátov síce potvrdila, že je pripravená začať ich uplatňovať načas, ale zdôraznila, že ustanovenia o fungovaní balíka opatrení v oblasti DPH pre elektronický obchod sú založené na zásade, že všetky členské štáty by mali byť schopné uplatňovať ich správne, a preto by podporili odklad nepresahujúci šesť mesiacov.
            
            
               •Posúdenie vplyvu
            
            
               Posúdenie vplyvu sa vykonalo v prípade návrhu
                  9
               , ktorý viedol k prijatiu smernice o DPH v elektronickom obchode. V súčasnom návrhu sa menia len dátumy začatia uplatňovania zmien stanovených v smernici (EÚ) 2017/2455 a smernici (EÚ) 2019/1995 z dôvodu krízy spôsobenej pandémiou ochorenia COVID-19.
            
            
               •Regulačná vhodnosť a zjednodušenie
            
            
               Hlavným cieľom tohto návrhu je odložiť dátum začatia uplatňovania balíka opatrení v oblasti DPH pre elektronický obchod o šesť mesiacov z dôvodu krízy spôsobenej pandémiou ochorenia COVID-19.
            
            
               Návrhom sa nemení podstata pravidiel, iba sa odkladá dátum začatia ich uplatňovania o šesť mesiacov.
            
            
               4.VPLYV NA ROZPOČET
            
            
               
                  Tento návrh je súčasťou projektu, ktorého cieľom je odložiť dátum začatia uplatňovania balíka opatrení v oblasti DPH pre elektronický obchod.
               
               
                  Vplyv na rozpočet, ktorý má už prijatý balík opatrení v oblasti DPH pre elektronický obchod ako celok, je podrobne opísaný v dôvodovej správe k návrhu smernice Rady 2017/2455, dokument COM(2016) 757 final
                     10
                  .
               
               
                  Rozpočtové straty členských štátov sa odhadujú na úrovni približne 5 – 7 miliárd EUR ročne, ak sa balík opatrení v oblasti DPH pre elektronický obchod nezavedie úspešne. Odloženie o šesť mesiacov by teda spôsobilo straty vo výške zhruba 2,5 – 3,5 miliardy EUR. Ak však členské štáty a podniky nie sú pripravené uplatňovať nové pravidlá DPH v elektronickom obchode, riziko, že systém nebude fungovať správne, by mohlo znamenať takmer rovnaké straty.
               
            
            
               5.ĎALŠIE PRVKY
            
            
               •Plány vykonávania, spôsob monitorovania, hodnotenia a podávania správ
            
         
         
            
               
                  Na vykonávanie bude dohliadať Stály výbor pre administratívnu spoluprácu (SCAC), a to za pomoci svojho podvýboru pre informačné technológie, ktorým je Stály výbor pre informačné technológie (SCIT).
               
            
            
               •Podrobné vysvetlenie konkrétnych ustanovení návrhu
            
            
               Tento návrh sa týka len dátumu začatia uplatňovania už prijatého právneho rámca pre balík opatrení v oblasti DPH pre elektronický obchod, ktorý je stanovený v smernici o DPH. Dátum začatia uplatňovania sa odkladá o šesť mesiacov. To znamená, že pravidlá sa uplatňujú od 1. júla 2021 namiesto 1. januára 2021. Členské štáty preto prijmú a uverejnia svoje transpozičné opatrenia do 30. júna 2021 namiesto 31. decembra 2020.
            
            
               Dôvodom tohto návrhu je kríza spôsobená pandémiou ochorenia COVID-19, pod náporom ktorej musia členské štáty okamžite reagovať a naliehavo prijímať opatrenia na vnútroštátnej úrovni s cieľom zmierniť jej dôsledky pre podniky a obyvateľstvo vo všeobecnosti. Vzhľadom na tieto bezprecedentné a mimoriadne okolnosti viaceré členské štáty nedokážu zaručiť, že do 1. januára 2021 splnia lehotu na transponovanie a vykonanie potrebných pravidiel balíka opatrení v oblasti DPH pre elektronický obchod na vnútroštátnej úrovni.
            
            
               2020/0082 (CNS)
            
            
               Návrh
            
            
               ROZHODNUTIE RADY,
            
            
               ktorým sa v dôsledku krízy spôsobenej pandémiou ochorenia COVID-19 menia smernice (EÚ) 2017/2455 a (EÚ) 2019/1995, pokiaľ ide o dátumy transpozície a uplatňovania
                  
               
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie, a najmä na jej článok 113,
            
            
               so zreteľom na návrh Európskej komisie,
            
            
               po postúpení návrhu legislatívneho aktu národným parlamentom,
            
            
               so zreteľom na stanovisko Európskeho parlamentu
                  11
               ,
            
            
               so zreteľom na stanovisko Európskeho hospodárskeho a sociálneho výboru
                  12
               ,
            
            
               konajúc v súlade s mimoriadnym legislatívnym postupom,
            
            
               keďže:
            
            
               (1)V smernici Rady 2006/112/ES
                  13
               , zmenenej smernicou Rady (EÚ) 2017/2455
                  14
                a smernicou Rady (EÚ) 2019/1995
                  15
               , sa stanovuje právny rámec balíka právnych predpisov o modernizácii dane z pridanej hodnoty (DPH) pre cezhraničný elektronický obchod medzi podnikom a koncovým zákazníkom (B2C). Väčšina daných nových ustanovení sa má uplatňovať od 1. januára 2021.
            
            
               (2)Svetová zdravotnícka organizácia (WHO) vyhlásila 30. januára 2020 vypuknutie ochorenia COVID-19 za stav ohrozenia verejného zdravia medzinárodného významu. Dňa 11. marca 2020 WHO vyhlásila šírenie ochorenia COVID-19 za pandémiu. Ochorenie COVID-19 sa rozšírilo do všetkých členských štátov. Vzhľadom na znepokojivý nárast počtu prípadov a nedostatok bezprostredne dostupných účinných prostriedkov na riešenie pandémie ochorenia COVID-19 mnohé členské štáty vyhlásili núdzový stav.
            
            
               (3)Kríza spôsobená pandémiou ochorenia COVID-19 predstavuje bezprecedentnú a nepredvídateľnú núdzovú situáciu, ktorá hlboko zasiahla všetky členské štáty a núti ich prijímať okamžité opatrenia na vnútroštátnej úrovni s cieľom riešiť prioritne práve prebiehajúcu krízu prerozdelením zdrojov na iné oblasti. V dôsledku tejto krízy sa viaceré členské štáty stretávajú s ťažkosťami pri dokončovaní vývoja informačných systémov potrebných na uplatňovanie pravidiel stanovených v smerniciach (EÚ) 2017/2455 a (EÚ) 2019/1995 do 31. decembra 2020 a ich uplatňovaní od 1. januára 2021. Niektoré členské štáty, ako aj prevádzkovatelia poštových a kuriérskych služieb preto požiadali o odklad dátumov začatia uplatňovania smerníc (EÚ) 2017/2455 a (EÚ) 2019/1995.
            
            
               (4)Vzhľadom na výzvy, ktorým členské štáty čelia pri riešení krízy spôsobenej ochorením COVID-19, a keďže nové ustanovenia sú založené na zásade, že všetky členské štáty musia aktualizovať svoje informačné systémy, aby boli schopné uplatňovať ustanovenia stanovené v smerniciach (EÚ) 2017/2455 a (EÚ) 2019/1995, čím sa zabezpečí zber a prenos informácií a platieb v rámci zmenených úprav, je potrebné odložiť dátumy transpozície a uplatňovania týchto smerníc o šesť mesiacov. Odklad o šesť mesiacov je primeraný, pretože zdržanie by malo byť čo najkratšie, aby sa minimalizovali ďalšie rozpočtové straty pre členské štáty.
            
         
         
            
               (5)Smernice (EÚ) 2017/2455 a (EÚ) 2019/1995 by sa preto mali zodpovedajúcim spôsobom zmeniť,
            
            
               PRIJALA TOTO ROZHODNUTIE:
            
            
               Článok 1  
                  Zmeny smernice (EÚ) 2017/2455
            
            
            
               Smernica (EÚ) 2017/2455 sa mení takto:
            
            
               1.Článok 2 sa mení takto:
            
            
               a)Nadpis sa nahrádza takto:
            
            
                „Zmeny smernice 2006/112/ES s účinnosťou od 1. júla 2021“;
            
            
               b)Úvodná veta sa nahrádza takto:
            
            
            
               „S účinnosťou od 1. júla 2021 sa smernica 2006/112/ES mení takto:“;
            
            
            
               2.Článok 3 sa nahrádza takto:
            
            
               „Článok 3 
                  Zmena smernice 2009/132/ES
            
            
               S účinnosťou od 1. júla 2021 sa hlava IV smernice 2009/132/ES vypúšťa.“;
            
            
            
               3.V článku 4 sa odsek 1 mení takto:
            
            
               a)Druhý pododsek sa nahrádza takto:
            
            
               „Členské štáty prijmú a uverejnia do 30. júna 2021 zákony, iné právne predpisy a správne opatrenia potrebné na dosiahnutie súladu s článkami 2 a 3 tejto smernice. Komisii bezodkladne oznámia znenie týchto ustanovení.“;
            
            
               b)Štvrtý pododsek sa nahrádza takto:
            
         
         
            
               „Opatrenia potrebné na dosiahnutie súladu s článkami 2 a 3 tejto smernice uplatňujú od 1. júla 2021.“
            
            
            
               Článok 2  
                  Zmeny smernice (EÚ) 2019/1995
            
            
               V článku 2 ods. 1 smernice (EÚ) 2019/1995 sa prvý a druhý pododsek nahrádzajú takto:
            
            
               „Členské štáty prijmú a uverejnia najneskôr do 30. júna 2021 zákony, iné právne predpisy a správne opatrenia potrebné na dosiahnutie súladu s touto smernicou. Bezodkladne oznámia Komisii znenie týchto opatrení.
            
            
               Tieto opatrenia uplatňujú od 1. júla 2021.“
            
            
            
               Článok 3  
                  Nadobudnutie účinnosti
            
            
               Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.
            
            
               Článok 4  
                  Adresáti
            
            
               Toto rozhodnutie je určené členským štátom.
            
            
               V Bruseli
            
            
               
                     Za Radu
               
               
                     predseda
               
            
         
         
            
                  
                     (1)
                  
                        Smernica Rady (EÚ) 2017/2455 z 5. decembra 2017, ktorou sa mení smernica 2006/112/ES a smernica 2009/132/ES, pokiaľ ide o určité povinnosti týkajúce sa dane z pridanej hodnoty pri poskytovaní služieb a predaji tovaru na diaľku (Ú. v. EÚ L 348, 29.12.2017, s. 7).
               
               
                  
                     (2)
                  
                        Smernica Rady 2006/112/ES z 28. novembra 2006 o spoločnom systéme dane z pridanej hodnoty (Ú. v. EÚ L 347, 11.12.2006, s. 1).
               
               
                  
                     (3)
                  
                        Smernica Rady 2009/132/ES z 19. októbra 2009, ktorou sa určuje rozsah platnosti článku 143 písm. b) a c) smernice 2006/112/ES vzhľadom na oslobodenie od dane z pridanej hodnoty na finálny dovoz určitého tovaru (Ú. v. EÚ L 292, 10.11.2009, s. 5). 
               
               
                  
                     (4)
                  
                        Smernica Rady (EÚ) 2019/1995 z 21. novembra 2019, ktorou sa mení smernica 2006/112/ES, pokiaľ ide o ustanovenia týkajúce sa predaja tovaru na diaľku a určitých domácich dodaní tovaru (Ú. v. EÚ L 310, 2.12.2019, s. 1 – 5).
               
               
                  
                     (5)
                  
                        
                  http://www.consilium.europa.eu/en/press/press-releases/2016/05/25-conclusions-vat-action-plan/
                  . 
               
               
                  
                     (6)
                  
                        COM(2015) 192 final.
               
               
                  
                     (7)
                  
                        COM(2015) 550 final.
               
               
                  
                     (8)
                  
                        COM(2016) 179 final.
               
               
                  
                     (9)
                  
                        PRACOVNÝ DOKUMENT ÚTVAROV KOMISIE – POSÚDENIE VPLYVU, sprievodný dokument k návrhom smernice Rady, vykonávacieho nariadenia Rady a nariadenia Rady o modernizácii DPH pre cezhraničný elektronický obchod medzi podnikom a koncovým zákazníkom (B2C), https://eur-lex.europa.eu/legal-content/EN/TXT/?uri=SWD:2016:0379:FIN
               
               
                  
                     (10)
                  
                        Návrh SMERNICE RADY, ktorou sa mení smernica 2006/112/ES a smernica 2009/132/ES, pokiaľ ide o určité povinnosti týkajúce sa dane z pridanej hodnoty pri poskytovaní služieb a predaji tovaru na diaľku[COM/2016/0757 final – 2016/0370 (CNS), https://eur-lex.europa.eu/legal-content/SK/TXT/?qid=1586260266830&uri=CELEX%3A52016PC0757].
               
               
                  
                     (11)
                  
                        Ú. v. EÚ C , , s. .
               
               
                  
                     (12)
                  
                        Ú. v. EÚ C , , s. .
               
               
                  
                     (13)
                  
                        Smernica Rady 2006/112/ES z 28. novembra 2006 o spoločnom systéme dane z pridanej hodnoty (Ú. v. EÚ L 347, 11.12.2006, s. 1).
               
               
                  
                     (14)
                  
                        Smernica Rady (EÚ) 2017/2455 z 5. decembra 2017, ktorou sa mení smernica 2006/112/ES a smernica 2009/132/ES, pokiaľ ide o určité povinnosti týkajúce sa dane z pridanej hodnoty pri poskytovaní služieb a predaji tovaru na diaľku (Ú. v. EÚ L 348, 29.12.2017, s. 7).
               
               
                  
                     (15)
                  
                        Smernica Rady (EÚ) 2019/1995 z 21. novembra 2019, ktorou sa mení smernica 2006/112/ES, pokiaľ ide o ustanovenia týkajúce sa predaja tovaru na diaľku a určitých domácich dodaní tovaru (Ú. v. EÚ L 310, 2.12.2019, s. 1).